**ΕΝΩΣΗ ΕΠΑΓΓΕΛΜΑΤΟΒΙΟΤΕΧΝΩΝ & ΕΜΠΟΡΩΝ ΗΛΙΟΥΠΟΛΗΣ**

Μαβίλη & Ματσούκα Τηλ. 6944474444 - 6977684908

**www.ebeilioupolis.wordpress.com e-mail: ebeilioupolis@yahoo.gr**

Ηλιούπολη 13 Γενάρη 2014

**ΑΝΑΚΟΙΝΩΣΗ – ΨΗΦΙΣΜΑ**

Για μια ακόμα φορά γινόμαστε μάρτυρες της μετατροπής των ανθρώπων σε απλούς αριθμούς μόνο και μόνο για να βγαίνουν τα νούμερα που ζητάει η Ευρωπαϊκή Ένωση, το ΔΝΤ και οι ‘‘αγορές’’.

Με αυτή τη λογική όμως συμφωνεί και η δημοτική αρχή της Ηλιούπολης που υλοποιεί τις εντολές της κυβέρνησης σε βάρος του λαού. Λογική υποταγής στις εντολές και τις απαιτήσεις των μονοπωλίων, στην προσπάθειά τους να δημιουργήσουν φτηνούς και άβουλους εργάτες για να μπορέσουν να ξεπεράσουν την βαθιά καπιταλιστική κρίση.

Οι ελλείψεις εκπαιδευτικού προσωπικού στην παιδεία δημιουργεί τεράστια προβλήματα. Παράδειγμα είναι το 23ο Νηπιαγωγείο Ηλιούπολης που τα μισά παιδιά θα βρεθούν στο δρόμο γιατί αποχώρησε μια νηπιαγωγός και δεν υπάρχει αντικαταστάτρια λόγω απαγόρευσης προσλήψεων.

Τα παιδιά μας έχουν δικαίωμα να φοιτήσουν στο νηπιαγωγείο της γειτονιάς τους με τη φροντίδα την επίβλεψη και τη διαπαιδαγώγηση δύο νηπιαγωγών. Αυτό τους το δικαίωμα όμως πάει περίπατο μπροστά στα σχέδια των κυβερνήσεων που τα τελευταία χρόνια καταργούν σχολικές μονάδες, για να τους βγουν τα νούμερα.

Στο νηπιαγωγείο τα παιδιά διαπαιδαγωγούνται και με την παρέμβαση των νηπιαγωγών ανακαλύπτουν τον κόσμο. Μαθαίνουν να συμβιώνουν και να αποκτούν κοινωνική συνείδηση. Με την αλλάγή όμως του ανθρώπου που τα βάζει σε αυτή τη διαδικασία, αυτή διακόπτεται αποπροσανατολίζοντας έτσι το παιδί που χρειάζεται τουλάχιστον δύο μήνες για να συνηθίσει τον νέο δάσκαλο, όπως έχει δείξει η ζωή αλλά και οι επιστημονικές έρευνες.

Δεν είναι δυνατόν να επιτρέπουμε αυτή την εγκληματική πολιτική, που αντί να δημιουργεί ισοροπημένους ανθρώπους, θα κατασκευάζει άβουλα όντα μόνο και μόνο για να ευημερούν και να είναι ευνοϊκοί οι «αριθμοί» για την Ευρωπαϊκή Ένωση και τους κεφαλαιοκράτες.

Καλούμε την δημοτική αρχή να πάρει θέση και να διεκδικήσει από την κεντρική κυβέρνηση την άμεση πρόσληψη του αναγκαίου προσωπικόυ, για να εκπληρώνεται η παιδαγωγική λειτουργία, που θα εκπαιδεύει και δεν θα παιδεύει τα παιδιά μας.